b'\n_START_ARTICLE_\nTartu Saksa Erag\xc3\xbcmnaasium\n_START_PARAGRAPH_\nTartu Saksa Erag\xc3\xbcmnaasium (saksa keeles Dorpater Deutsches Privatgymnasium) oli aastatel 1875\xe2\x80\x931939 Tartus tegutsenud saksakeelne keskharidust andev era\xc3\xb5ppeasutus._NEWLINE_Erag\xc3\xbcmnaasiumi asutas Saksa Kooliselts. Kool alustas tegevust 13. augustil 1875 Tartu Erapoeglaste Asutuse nime all. Alustati kahe ettevalmistus- ja kolme noorema g\xc3\xbcmnaasiumiklassiga, 1880. aastaks olid koolil olemas k\xc3\xb5ik g\xc3\xbcmnaasiumiklassid. 1883. aastal nimetati \xc3\xb5ppeasutus \xc3\xbcmber Friedrich Kollmanni Klassikaliseks Erag\xc3\xbcmnaasiumiks ning kool omandas \xc3\xb5iguse vastu v\xc3\xb5tta l\xc3\xb5pueksameid ja anda k\xc3\xbcpsustunnistusi._NEWLINE_10. aprillil 1887 kehtestati Tartu \xc3\xb5pperingkonna riiklikes keskhariduskoolides ja kroonukoolide \xc3\xb5igusi omavates era\xc3\xb5ppeasutustes \xc3\xb5ppekeeleks vene keel. Kuna Tartu Saksa Erag\xc3\xbcmnaasium seaduse n\xc3\xb5uet ei t\xc3\xa4itnud, kaotas ta erag\xc3\xbcmnaasiumi nime ja \xc3\xb5igused. Seet\xc3\xb5ttu nimetati kool 1889. aastal Friedrich Kollmanni Poeglaste I j\xc3\xa4rgu Era\xc3\xb5ppeasutuseks. Alates 1894 kandis kool nime Rudolf von Zeddelmanni Poeglaste I j\xc3\xa4rgu \xc3\x95ppeasutus._NEWLINE_1917. aastal taastati erag\xc3\xbcmnaasiumi nimetus ning kool kandis sellest ajast alates nime Alfred Walteri klassikaline erag\xc3\xbcmnaasium. Alates 1925. aastast pidas kooli \xc3\xbcleval Saksa kultuuromavalitsus. Samal aastal nimetati kool \xc3\xbcmber Tartu Saksa Erag\xc3\xbcmnaasiumiks._NEWLINE_Kool tegutses aadressil Magasini 3. 1936. aastal plaanis Saksa kultuuromavalitsus seniste ruumide sobimatuse t\xc3\xb5ttu koondada Tartus tegutsenud saksa koolid erag\xc3\xbcmnaasiumi hoonesse. Selleks kavatseti hoone ka \xc3\xbcmber ehitada. Hoones tegutses 1931. aastast veel Tartu Usuteadus-Filosoofiline Lutheri Erainstituut._NEWLINE_Tartu saksa erag\xc3\xbcmnaasium suleti 1939. aastal seoses baltisakslaste \xc3\xbcmberasumisega.'